Aviso legal | Marea da Vila\n• DATOS DA ORGANIZACIÓN\nEn cumprimento do artigo 10 da Lei 34/2002, do 11 de xullo, de Servizos da Sociedade da Información e Comercio Electrónico, MAREA DA VILA infórmalle que os seus datos identificativos son os seguintes:\nO partido político con nome “Marea da Vila” está en proceso de constitución legal,e ten asignado o CIF G94185246\nDenominación social: Marea da Vila\nTodas as notificacións e comunicacións entre as persoas usuarias e Marea da Vila consideraranse eficaces, para todos os efectos, cando se realicen a través de correo postal ou calquera outro medio dos detallados anteriormente.\nO presente aviso legal regula o uso do sitio web mareadavila.gal (en diante, A WEB), do que é titular Marcos Martínez, en representación de Marea da vila.\nA navegación pola web de MAREA DA VILA atribúe a condición de usuaria do mesmo e implica a aceptación plena e sen reservas de todas e cada unha das disposicións incluídas neste Aviso Legal, que poden sufrir modificacións.\nO sitio web e os seus servizos son de acceso libre e gratuíto, con todo, MAREA DA VILA condiciona a utilización dalgúns dos servizos ofrecidos na súa web ás persoas inscritas e autorizadas.\nTodos os contidos do sitio web, como textos, fotografías, gráficos, imaxes, iconas, tecnoloxía, software, así como o seu deseño e códigos fonte, constitúen unha obra cuxa propiedade pertence a MAREA DA VILA, sen que poidan entenderse cedidos á persoa usuaria ningún dos dereitos de explotación sobre os mesmos, máis aló do estritamente necesario para o correcto uso da web.\nA persoa usuaria garante a autenticidade e actualidade de todos aqueles datos que comunique a MAREA DA VILA, e será o único responsable das manifestacións falsas ou inexactas que realice. A persoa usuaria obrígase a facer un uso correcto do sitio web de conformidade coas leis, a boa fe, a orde pública, os usos do tráfico e o presente Aviso Legal. A persoa usuaria responderá fronte a MAREA DA VILA ou fronte a terceiras, de calquera dano e prexuízo que puidesen causarse como consecuencia do incumprimento da devandita obriga.\n• POLÍTICA DE DE LIGAZÓNS E EXENCIÓNS DE RESPONSABILIDADES\nMAREA DA VILA non se fai responsable do contido das páxinas web ás que a persoa usuaria poida acceder a través das ligazóns establecidas na WEB e declara que en ningún caso procederá a examinar ou exercitar ningún tipo de control sobre o contido doutras páxinas da rede. Así mesmo, tampouco garantirá a dispoñibilidade técnica, exactitude, veracidade, validez ou legalidade de páxinas alleas á súa propiedade ás que se poida acceder por medio das ligazóns.\nMAREA DA VILA declara adoptar todas as medidas necesarias para evitar calquera dano que, ás usuarias da WEB, puidesen derivarse da navegación pola mesma. En consecuencia, MAREA DA VILA non se fai responsable, en ningún caso, dos eventuais danos que pola navegación por Internet puidese sufrir a usuaria.


A música en “O vixía no centeo” – O Lugar do Sapo\nAntonio M. Fraga\tSen clasificar\t 22 Decembro 2019 22 Decembro 2019 3 Minutes\nTeño as miñas rarezas, ben o sei. Algunhas non son como para presumir delas, mais hai outras máis fáciles de desculpar. O vixía no centeo é unha delas. Lin este libro por vez primeira aos catorce anos, como lectura obrigatoria en primeiro de B.U.P. Deste entón conservo a liturxia de lelo de novo cada Nadal, coincidindo co período relatado polo seu protagonista. Ademais, desde hai uns anos comecei a coleccionar o libro en varios idiomas. Esta colección, aínda breve, conta ademais de dúas orixinais en lingua inglesa, coas traducións ao galego, portugués, italiano, catalán, ucraíno, alemán, polaco e dúas ao castelán.\nTalvez non sexa a mellor obra de Saliger, tecnicamente inferior a calquera relato da familia Glass. Disque o mesmo autor afirmaba que pasou dez anos escribíndoa e o resto da súa vida arrepentíndose. Conta tamén coa súa propia lenda negra, tendo aparecido no escenario de diferentes e célebres crimes.\nMalia iso, é moito o que teño que agradecerlle a este libro. A través del e de As Aventuras de Sherlock Holmes introducinme no pracer da lectura, que aínda conservo. Por iso gozo cada Nadal volvendo acompañar a Holden no seu periplo neoiorquino. É unha parvada nostálxica, seino. Mais gusto dela.\nNa lectura deste ano déuseme por anotar as distintas cancións que son nomeadas ao longo do texto. A maioría corresponden a composicións de jazz, o estilo que contaba con maior popularidade entre a xuventude norteamericana da década dos 40.\nQuería comprarlle a Phoebe un que se chama Little Shirley Beans. Era moi difícil de atopar. Tiña unha canción dunha nena que non quere saír da casa porque lle caeron os dentes de diante e dálle vergoña que a vexan. Ouvírao en Pencey. Tíñao un compañeiro meu e quixen comprarllo porque sabía que á miña irmá gustaría moitísimo del, mais o tío non quixo vendermo. Era unha gravación formidable que fixera facía como vinte anos esa cantante negra que se chamaba Estelle Fletcher.\n[Esta canción é unha invención de Salinger. Si existiu unha cantante chamada Estelle Fletcher, mais nunca gravou un disco chamado Little Shirley Beans.]\nPublicado 22 Decembro 2019 22 Decembro 2019\nPrevious Post A nosa señora de ferro


mensaxe fin de año presidente Xunta de Galicia Alberto Núñez Feijóo\nMensaxe navideño de 2018 de Alberto Núñez Feijóo, presidente da Xunta de Galicia\nDebemos sentirnos orgullosos do que significa que este cadro, que moitos consideran o "Guernica galego", estea aquí, entre nós. Con el, Alfonso Rodríguez Castelao quixo legarnos un testemuño e tamén unha advertencia: houbo un tempo terrible no que Galicia, como o resto de España, sufriu a traxedia da Guerra Civil e da posterior ditadura.\nA falta de entendemento sempre tivo consecuencias negativas, pero nos tempos que vivimos as secuelas da incomunicación, da división e dos conflitos alimentados artificialmente, son evidentes e son graves. Comunicación da Xunta de Galicia\nGalicia non é inmune a eses problemas, pero creo sinceramente que é portadora dun exemplo de convivencia do que debemos sentirnos satisfeitos. Convídovos tamén a contemplar outra xoia do noso patrimonio que recuperamos neste ano que remata. Ademais do seu valor artístico, o Pórtico da Gloria é símbolo dos sentimentos que máis nos identifican os galegos.


Que non me deixe envolver polo balbordo\nde todo o que roxe ao meu redor\ne me impide escoitar a túa voz,\ne todas as voces ditas polo teu Espírito amplo, secular.\npara que as cousas cheguen ao fondo, ás entrañas,\naí onde poden crear vida nova de verdade.\nPara saberme pequena, pouca cousa, necesitada,\ne abrir as miñas mans, a miña mente, o meu corazón,\na todo o que me chega de fóra\ncomo un don da xente, da vida, de Deus.\npara poder aportar,\npara poder agradecer.\npara superar resistencias interiores e exteriores,\npara lle dar saída na vida ao escoitado no corazón,\npara que as cousas non queden en boas ideas,\nen fermosos sentimentos,\ne eu medre á medida da túa semente en min,\ne a familia ou comunidade medre á medida dos teus soños fraternos,\ne o pobo medre á medida igualitaria, universal do noso Deus.\nSe reparamos algo na nosas vidas, nas nosas conversas coa xente, seguro que nos descubriremos envoltos/as nalgunha situación semellante en algo á que viviu Xesús: alguén que nos propuxo algo novo, ante o que reaccionamos á defensiva. Sería bonito retomar o caso con esa persoa, pero con actitude máis receptiva.\n11 de xuño: luns da 10ª semana do Tempo Ordinario\nO Papa Francisco escribiu hai pouco un libriño titulado Gaudete e exultate, que en galego quere dicir: Alegrádevos e brincade de gozo. Fala nel de cómo todas e todos nós estamos chamados e acompañados por Deus para ser persoas boas, santas. No capítulo 3 dese libriño explica as benaventuranzas dunha maneira sinxela e práctica. Sería ben fermoso ler a lo menos estas páxinas, ben sos, ben en grupo, e falar despois do que iso nos pode axudar a ser máis felices nas nosas vidas.\n12 de xuño: martes da 10ª semana do Tempo Ordinario\n13 de xuño: mércores da 10ª semana do Tempo Ordinario\n14 de xuño: xoves da 10 semana do Tempo Ordinario\nEstamos lendo os capítulos 5-7 do evanxeo de Mateu, o que se chama o “sermón do monte”; nel Xesús, como novo Moisés, vai expoñendo os convencementos vitais que deberían encher a vida de quen ande e viva canda Xesús, e faino contrastando coas prácticas relixiosas xudías que eles tiñan. Pódenos valer a nós para contrastar estas ensinanzas de Xesús coas nosas prácticas relixiosas, nas que seguro que nos fomos arredando moito do que propoñía Xesús.\nUn exemplo é o de cumprir co que leva consigo o quinto mandamento: Non matarás. Que non nos pide soamente non matar, senón deixar de facerlle á xente todo aquilo que soe a desprezo, a rebaixe, a rirse dela, a restarlle dignidade, a desalentala, etc., porque todo iso é quitarnos vida. Para Xesús a xente, calquera xente, era así de sagrada.\nE unido a isto está o da relación entre o culto e a atención aos irmáns e irmás, á xente en xeral. Non vale de nada o culto a Deus, se imos a el co corazón revolto contra as persoas. Nese caso o culto que Deus quere é restablecer primeiro a relación debida coa xente. Son cousas que sabemos, pero cantas veces pasamos delas. Xesús é sempre sinxelo, claro, vai ao fondo das cousas, non se contenta con calquera chafallada de cumprimentos, como nós tantas veces facemos.\na poñer verdade na nosa vida relixiosa.\nQue tomemos moi en serio a relación coa xente,\nsendo exquisitos con ela en todo momento,\ncon calquera xesto ou palabra que lle digamos.\nCanto che gusta que mimemos a xente!\nPos ti niso o máis central da túa ensinanza.\nQueres que antes de dar culto a Deus,\nlle deamos culto á xente\nreparando a palabra mala que lle dixemos,\no feito co que a ferimos,\no odio que, se cadra, lle transmitimos.\nCantas Misas quizais nos sobran,\ne cantas reconciliacións veciñais nos faltan!\nQue nos deixemos levar por ti, Xesús,\npara poñer verdade na nosa vida relixiosa,\npara poñer verdade e ben na nosa vida.\n¿Estamos enemistados/as con algunha persoa, sen saudala, sen falarlle, gardando rabia ou odio no corazón contra ela? ¿Qué podemos facer para reparar iso?\n15 de xuño: venres da 10ª semana do Tempo Ordinario\n16 de xuño: sábado da 10ª semana do Tempo Ordinario\nPublicado por Escola de Espiritualidade ás 21:37


As últimas investigacións do IEM nos xacementos paleolíticos serán presentadas no Museo de Pontevedra.\nXoves, 31 Outubro 2013 14:11 Redaccion @valminorinfo\nAs máis recentes investigacións sobre a Prehistoria de Galicia serán expostas noXII Memorial Filgueira Valverde, que se celebrará no Museo de Pontevedra os días 5, 6 e 7 de novembro. Nesta edición se analizarán tres fitos particularmente significativos na investigación dese período, os xacementos de O Cabrón, en Arbo, de Porto Maior, nas Neves e de Cova de Eirós, en Triacastela, en Lugo.\nAs 115.000 toneladas de lixo radioactivo esquecidas no Atlántico Nordeste\nMartes, 07 Maio 2013 23:00 Manuel Asende | Materia\nOs 223.000 bidóns con residuos nucleares lanzados en alta mar ata 1982 non se controlan desde fai dúas décadas, pese ás evidencias de fugas. Os países europeos estudarán en 2014 si é necesario establecer un novo programa de vixilancia\nA poucos quilómetros da costa francesa e a só 124 metros de profundidade, un submarino dirixido por control remoto enviado por xornalistas alemáns acaba de atopar dous bidóns con residuos radioactivos lanzados á Canle da Mancha na década de 1950. Os colectores, de orixe belga ou británico, confirman que baixo o Atlántico hai unha bomba de reloxería.


¿A que nos referimos cando falamos de Memoria Histórica? | abordaxe\n« [A Corunha] Amanhã joves 4 ás 20hs: Palestra “Micromachismos” no Ateneo Libertario “Xosé Tarrío” dentro das Jornadas Feministas\n[Publicación] “La Cerda Punk – Ensayos desde un feminismo gordo, lésbiko, antikapitalista y antiespecista” »\n¿A que nos referimos cando falamos de Memoria Histórica?\nAs compas do “Todo por Hacer” inauguran a súa nova sección de Memoria Histórica coa colaboración de Santi, que nos fala da necesidade de recuperar a memoria colectiva das persoas que, noutro tempo, pelexaron por unha sociedade distinta. Ese é o obxectivo que buscarán nas páxinas que, intermitentemente aparecerán no seu xornal, nas que relatarán historias esquecidas, recomendán rutas e paseos por lugares nos que se viviron antigas loitas e darán voz a colectivos que tentan desempoar o noso pasado. Agora nós colamos (traducida) este seu primeiro artigo:\nSe calquera de nós pensa no concepto ‘Memoria Histórica’ vénselle á cabeza unha serie de imaxes: franquismo, fosas comúns, xustiza, fusilamentos, represión, Val dos Caídos, etc. Coma se de tags se tratase asociados a un artigo de calquera blogue da internet. Desde hai relativamente poucos anos este concepto vense empregando amplamente sen exporse que raios quere dicir. É máis, agora que estás a ler este artigo, ¿que significa para ti Memoria Histórica? ¿Como poderías definilo?\nDesde o meu punto de vista, creo que é importante que as persoas que estamos dentro destes movementos sociais e consideramos a existencia dunha débeda cos nosos antepasados, sexamos conscientes de que estamos a falar cando dicimos ‘Memoria Histórica’ e que, sobre todo, non existe a memoria histórica como concepto singular. Por iso, e sen pretender ser académico, neste artigo gustaríame dar unhas poucas pinceladas do que é a Memoria Histórica e por que é importante tela presente desde o noso posicionamento como antifascistas e anticapitalistas.\nO concepto de Memoria Histórica está composto por un substantivo: memoria. E un adxectivo que indica como é esa memoria: histórica. Vexamos pois que é ‘memoria’. As definicións darían para varias teses doutorais, son complexísimas e extensísimas, pero a nós interésanos darnos conta que memoria non é algo exclusivamente individual. É máis, dificilmente poderiamos falar dunha memoria totalmente persoal, posto que os nosos recordos particulares atópanse condicionados pola nosa vida en sociedade. A sociedade ten memoria (a memoria colectiva) e esta non nos é indiferente, xa que nós como seres sociais bebemos desa memoria e, ao mesmo tempo, achegamos memoria a esa sociedade. A pesar de que moitos de nós nacéramos anos despois da caída do muro de Berlín ou eramos nenos como para lembrar tal feito, todos temos imaxes e sensacións persoais e colectivas acerca dese feito, porque fomos influenciados por esa memoria colectiva. Así que a memoria en primeiro lugar é colectiva e individual ao mesmo tempo.\nOutra característica da memoria sería que esta sen esquecemento non é nada. O esquecemento non é o antónimo de memoria, xa que se lembra e esquécese consciente ou inconscientemente, é un proceso natural e normal. É imposible lembralo todo, seriamos como aquel personaxe borgiano de Funes. Os mecanismos do esquecemento tamén son tan complexos como os do propio recordo, e non vou gastar máis liñas, tan só apostilar que esquecemento e recordo son dúas caras da mesma moeda: a memoria. Toda esta memoria, ademais, está asociado a colectivos, grupos humanos cunha identificación común co pasado e o presente, o que se lembra e esquece serve para xustificar o presente, ao ser esta heteroxénea e variable é preferible falar de ‘memorias’ (memoria proletaria, memoria feminista, memoria de xénero, memoria antifascista, etc.). Estes grupos humanos son tan grandes como queiramos, sobre todo nun mundo onde as comunicacións están, practicamente, globalizadas. Ben podería ser a nivel local, rexional, nacional ou internacional. Boa parte da memoria antifascista europea trátase a nivel continental.\nO que é a historia é, teoricamente, máis fácil de definir. A Historia, así con maiúscula, é a profesión humanista que pretende coñecer o pasado a partir de diversas fontes. A Historia explica as mitificacións e mistificacións da Memoria, ponas nun contexto. A Historia problematiza a Memoria, cuéstionaa e téntaa explicar a través de preguntas. A Historia pon o concepto do tempo, sen a Historia entón a Memoria sería un esbozo esquemático de feitos sen estar situados no tempo.\nAs definicións do que é Memoria Histórica son moitas e variables, así que por iso deixade que vos comparta a miña definición. É unha categoría social e política vinculada a feitos do pasado, ligado a un ou varios colectivos (a memoria antifascista agrupa a todos os que loitaron contra esa secuela, con todo, cada un deles ten percepcións diferentes e comúns da guerra, por exemplo). Estes colectivos a través do recordo e o esquecemento, constrúen un relato que xustifique as circunstancias e accións do pasado (así como as relacións de poder e submisión, o eterno caso da muller miliciana), e sexa apto para explicar o presente a través dese pasado, creando así unha identidade común capaz de superar calquera outra diferenza existente dentro do grupo.\nVou poñer un exemplo para entendelo mellor: Cando o ex presidente Adolfo Suárez faleceu o primeiro que se fixo foi cambiar o nome do Aeroporto de Madrid, colocando o nome desta persoa, xustificando así o papel deste individuo (que fixo de bisagra entre a ditadura e a nova democracia) durante a Transición, obviando o seu pasado máis sucio ligado á ditadura. O mesmo podería dicirse do ocorrido con Manuel Fraga. Con todo, tamén pensade cando en febreiro moitas persoas, incluídos antigos combatentes, fan rutas polas pasaxes de combate da batalla do Jarama. É unha maneira de honrar a quen deu a súa vida loitando contra o fascismo. E é que a Memoria Histórica actúa e ten uns mecanismos similares, independentemente de quen ou quen a evoque. Aquí, de paso, deixade que vos introduza brevemente a relevancia dos espazos físicos para a construción da Memoria Histórica.\nNeste sentido, pensade na importancia de ter localizada o lugar exacto no que Durruti feriuse ou foi ferido de morte, ou por que na Cidade Universitaria de Madrid hai un monólito ás Brigadas Internacionais, xa que foi o primeiro espazo no que entraron en combate. Ou por que no porto de Alacant hai un monólito ao barco Stanbrook, aquel barco que levou a miles de republicanos que fuxían da cidade mentres as tropas fascistas entraban nela, etc. Este un aspecto que non se pode descoidar da Memoria Histórica, posto que está vinculada, necesariamente, a un sitio físico. De aí a relevancia que teñen as fosas comúns, non só como sitios onde eliminaron aos nosos avós con saña criminal, senón como espazos que evidencian a unha das ditaduras máis sanguentas do século XX, cuxas execucións foron minimizadas, cando non xustificadas, pola dereita que se fai chamar democrática neste país. Así, cando leades nos medios ou na TV falar de Memoria Histórica, pensade a que sitio físico está vinculado.\nComo dixen ao principio deste artigo, para quen milito academicamente ou politicamente (ou ambas ao mesmo tempo, como é o meu caso) neste campo énos importante ter en conta o que comentei anteriormente, posto que estamos a falar da represión non só física, senón tamén psicolóxica de varias xeracións ás que se lles debe un recoñecemento, non por loitar pola democracia como desde diversos partidos quérennos facer pensar, senón pola súa dignidade e os seus dereitos. Poida que algúns teñamos familiares represaliados, ou quizá non, pero nós somos os seus herdeiros de sangue ou de loita. E aínda que é certo que as cousas cambiaron moito desde os 30′ e a guerra de romántico ten pouco, o capitalismo segue matando os nosos soños e ilusións cada día.\nIndependentemente que se xulgue aos criminais da ditadura nos tribunais, desde os medios de comunicación lánzannos consignas de non reabrir as feridas, que todos fixeron cousas malas, poñendo á mesma altura un golpe de estado que deixou máis de cen mil persoas nas cunetas cun Goberno elixido nas urnas. Esa equidistancia non é admisible academicamente sería facerlle o xogo aos represores como o arqueólogo González Ruibal escribiu nalgunha ocasión. Menos aínda politicamente por razóns obvias. Por iso, tamén avogo por un achegamento de posturas entre a Universidade e o activismo, en absoluto enfrontados por moito que así se quixo facer ver, erroneamente desde o meu punto de vista.\nA Memoria Histórica serviunos para comprender a complexidade de posicións que se entrecruzan, sobre todo se falamos da memoria daqueles que foron vencidos (concepto que merece especial atención, pero non será aquí), algo a ter en conta desde os movementos sociais. Pero tamén comprender que existen moitas memorias, todas elas moi lexítimas. Do mesmo xeito que os vencedores tamén fixeron a súa propia, baseada na vitoria e na súa lexitimación por mor da violencia. Quero pechar este artigo, primeira achega a Todo Por Hacer, incitando aos lectores ao cuestionamento enteiro do que desde os medios infórmannos do que é e o que non é Memoria Histórica, así como a lexitimación ou non do noso dereito para lembrar a quen sexa do noso parecer. Teñamos presente que Julia Conesa antes de ser executada desexou que “o meu nome non se borre nunca da historia”. Nin o seu, nin o das outras trintas persoas que tamén foron executadas o 5 de agosto de 1939 fronte ás tapias do madrileño Cemiterio do Leste.\nE un libro para ler…\nEn realidade recomendaría moitos e moi variados porque todos achegan enfoques moi diferentes, pero hai un libro que, na miña opinión, caeu un tanto no esquecemento, seguramente porque o seu autor non é profesor de Universidade, aínda que si de Instituto de Secundaria. Refírome ao libro de Luis Castro, titulado Héroes y caídos. Políticas de la Memoria en España Contemporánea, publicado por Catarata no ano 2008. Nel, Castro fai un repaso en once capítulos ás construcións memorialísticas de vencedores e vencidos cun enfoque crítico co franquismo, aínda que tamén coa recuperación da Memoria Histórica (algo que vexo san). O libro non permite indagar máis posto que trata cuestións xerais, conta cunha moi boa documentación que o autor reproduce. Resulta moi interesante posto que o autor non se centra no período da Guerra Civil e a posguerra, senón que retrocede ata o século XIX, estudando as políticas memorialísticas que naqueles anos xa se dan. Por iso, moi recomendable para entender, nunha visión xeral, a importancia deste concepto no noso mundo contemporáneo.\nAínda que non queda moito máis espazo, quero recomendar outros dous libros: El pasado bajo tierra. Exhumaciones contemporáneas de la Guerra Civil do antropólogo Francisco Ferrándiz, investigador do CSIC, de recente publicación pola editorial Anthropos. Sobre a memoria histórica dos vencedores é de obrigatoria lectura o traballo de Antonio Cazorla Sánchez, Las políticas de la Victoria. La consolidación del Nuevo Estado Franquista (1938-1953) publicado por Marcial Pons no ano 2000.\nThis entry was posted on Febreiro 3, 2016 at 2:18 pm and is filed under anarquismo, historia, opinión.\tYou can follow any responses to this entry through the RSS 2.0 feed. You can leave a response, or trackback from your own site.


As instalacións deportivas de Lugo, á espera de renovación - Xornal de Lugo " />\nAs instalacións deportivas de Lugo, á espera de renovación\nConcello de LugoPPEnrique Rozaspistas deportivas\nO vicevoceiro do Grupo Municipal do Partido Popular no Concello de Lugo, Enrique Rozas, lamentou a “absoluta parálise” do goberno socialista no que se refire ao mantemento das instalacións deportivas municipais. O popular asegura que “hai un ano” que denunciamos o mal estado de numerosas pistas deportivas que “lamentablemente seguen na mesma situación ou peor”.\nEnrique Rozas lamenta que o equipo de goberno socialistas dedíquese por realizar “unha política de xestos e de fotos” en lugar de preocuparse por cumprir as promesas realizadas durante os últimos meses. O viceportavoz popular explicou que hai un ano que desvelou que as pistas de atletismo Gregorio Pérez Rivera corrían perigo de perder a homologación que tiñan por parte da Real Federación Española de Atletismo. O popular explicou que a Federación Española tomara a decisión en base a que estas instalacións xa non cumprían os requisitos mínimos esixidos por parte do ente federativo, polo que lle daban ao Concello un prazo dun ano para corrixir as deficiencias, “problemas que, a día de hoxe, seguen esperando unha solución”.\nO popular lembra que o goberno socialista de Lugo segue sen “asumir” a parte que lle corresponde do mantemento das pistas da Cidade Cultural, segundo o establecido no convenio que asinaron o 14 de febreiro de 2008 o Concello de Lugo e a Consellería de Educación. Un aspecto que os socialistas “seguen sen cumprir” a pesar de que por estas instalacións pasan a diario case medio milleiro de deportistas. Mención á parte reciben os campos de terra de San Fiz. Enrique Rozas lembra os 60.000 euros que custaron aos lucenses, en 2015, a adquisición desta zona deportiva, cuxo aspecto “é lamentable, con maleza invadindo por completo todo o campo de terra”, facendo que a zona quede “inhabilitada” para que calquera poida practicar deporte nesa instalación. Mesmo, o popular lamenta que o goberno local anuncie convenios con entidades deportivas e que “ao final non se materialice nada”.\nEnrique Rozas lembra tamén “o lamentable estado no que se atopa a pista de baloncesto do polideportivo de Frigsa”, que nas súas actuais condicións impide calquera tipo de práctica deportiva xa que se atopa totalmente inutilizable debido a engúrralas que ten e a que unha parte da instalación atópase levantada, o que impide xogar con total seguridade aos nenos. Debido ao mal estado da instalación, esta non pode albergar ningunha competición deportiva oficial, salvo contadas excepcións, desde xaneiro de 2017 para evitar calquera tipo de accidente aos usuarios.\nTampouco se esquece do complexo deportivo do Palomar, que “presenta un estado manifestamente mellorable”. Enrique Rozas afirma que sería conveniente repintar as pistas de tenis, corrixir as deficiencias que presentan as pistas de baloncesto e fútbol sala e, por suposto, mellorar a imaxe do complexo, xa que o aseo da zona “brilla pola súa ausencia”. Ou a zona deportiva de Garabolos, á beira do centro comercial As Termas, onde as dúas pistas de baloncesto ten 3 dos seus 4 aros rotos. “Pedimos que repoñan todos os elementos que sexan necesarios e, cando sexa posible, empregar elementos como aros antiroturas”, explicou Rozas, como ocorre nos laterais do Pazo dous Deportes, onde se instalaron este tipo de canastras.\nEnrique Rozas lembra que “estamos no momento idóneo” para acometer todas estas reformas xa que nos meses de verán redúcese considerablemente a actividade deportiva. “Somos conscientes da gran ocupación das instalacións, por iso é polo que no último pleno presentamos unha moción para construír unha nova dotación deportiva na cidade”, explicou Rozas\nAo cemiterio de Lugo só se poderán realizar visitas en horario de tarde


NOTA ACLARATORIA PARA O ALUMNADO QUE NON TEN INTERNET NA CASA | CEIP da Barqueira\nNOTA ACLARATORIA PARA O ALUMNADO QUE NON TEN INTERNET NA CASA\nAs mestras e mestres somos completamente conscientes de que en moitos fogares non se conta con internet ou outros recursos tecnolóxicos, o que impide a realización de moitas das actividades que estamos a propoñer estes días. Non queremos que gastedes datos dos móviles, ou que a realización das tarefas supoñan un gasto extra de calquera tipo para as familias. Todos os exercicios que propoñemos son moi recomendables se contades cos recursos na casa, pero por suposto, opcionais e voluntarios. É por iso que fixemos unha recopilación de todas aquelas actividades que sí poden lavarse a cabo sin necesidade de conexión a internet. A nosa intención como equipo docente é aportar diferentes opcións de actividades e medios para así poder chegar a todo o alumnado.\nFacede click no voso curso e accederedes a unha lista con propostas (iranse actualizando periódicamente).\nPRIMEIRO E SEGUNDO DE EDUCACIÓN PRIMARIA\nTERCEIRO E CUARTO DE EDUCACIÓN PRIMARIA\nQUINTO E SEXTO DE EDUCACIÓN PRIMARIA\nAsemade, e de modo xeral para todos os niveis, queremos facer varias propostas de vertente interdisciplinar coas que traballar diferentes competencias.\nLectura de libros, revistas, textos informativos e expositivos que teñades na casa. Adaptándose aos gustos e idade de cada neno e nena.\n- Lectura mental e en voz alta, atendendo á entonación adecuada e ás súas cadencias (signos de puntuación)\n- Resumo do que se vaia lendo.\n- Búsqueda na lectura: substantivos propios, substantivos comúns e clasificalos (masculino-feminino; singular-plural; concreto-abstracto; colectivo-individual).\n- Búsqueda de adxectivos co substantivo que o acompaña. Por exemplo : “O coche vermello estaba mal aparcado…."\n- Localización verbos (accións).\n- Lectura e creación de poemas:\nPenso palabras que rimen\nCreo os versos atendendo ás sílabas\nEstructuro por parágrafos\nLeo con carácter e ritmo apropiado.\nCubos conta historias: FAI CLICK PARA SABER MAIS\nElaboración de receitas:\n- Elaboración destas atendendo ós alimentos necesarios e á súa cantidade.\n- Dada unha receita, pasar as unidades de masa e capacidade a outras.\n(exemplo: 200gr de avena = 0,002 kg de avena ; 1,5litros de leite=1,5x100= 150dl)\nXogos de mesa, por exemplo, coas plantillas do xogo “Afundir a flota” traballamos as coordenadas (nós na aula sacamos ás connotacións bélicas e chamámoslle “a búsqueda do tesouro” e outras variantes).\nMedición de mobles do fogar e o seu debuxo a escala (para os máis maiores)\nBusca de formas xeométricas que se atopan en obxectos e estancias do fogar.\nEscritura diaria (letras, palabras, oracións ou textos en función do voso nivel), revisando ortografía e coidando a caligrafía e presentación. Podedes escribir contos, receitas de cociña, inventar xogos e escribir as regras e instruccións, cartas, diarios, etc.\nOperacións matemáticas (sumas, restas, multiplicacións, divisións...)\nPráctica diaria de exercicio físico.\nMúsica e baile. Ou movementos libres atendendo ao carácter da música.\nManualidades con material do que dispoñades na casa (deixade voar a vosa imaxinación, calquera cousa se pode reciclar). Por exemplo, podemos facer instrumentos musicais como unhas maracas ou un pau de choiva:\nCo envase dun iogurt, introducimos nel pedriñas pequeñas, ou arroz 1/3 da súa capacidade. Poñémoslle un globo para tApalo ( podemos reforzalo cunha goma para aseguralo). Xa está a nosa maraca caseira! A maiores podedes decorar a maraca pegando un debuxo previo, ou papel de cores. Así de sinxelo!\nCo tubo do papel de cociña ou calquer outro de dimensións aproximadas que non sexa moi duro de perforar. O primeiro que faremos será ir clavando escaradentes de xeito que formemos unha espiral e aseguralos con pegamento.\nA continuación recortamos os sobrantes dos escarvadentes ( cunhas tesoiras ou un cortaunllas) que sae ó exterior para que non nos moleste ó agarrar. Tapamos un dos extremos cun cartón e un globo. Posteriormente introducimos un pouquiño de arroz e tapamos o outro extremo.\nAgora só falta que o decoredes por fóra ó voso gusto, deixando libre a vosa creatividade!\nE xa podedes mover suavemente dun lado para outro o voso pao, e relaxarvos escoitando a choiva.\nColaboración nas tarefas do fogar.\nDebuxos libres, ou plasmación de obxectos, persoas, animais ou paisaxes da realidade ou que atopedes en contos. Tamén podedes completar debuxos atendendo á simetría:\nVisionado de películas e programas de TV adaptados á vosa idade (en TV2, Clan TV e CRTVG2 poñen contidos educativos todas as mañás).\nEsperamos que todo esto vos sexa de utilidade e o levedes a cabo na medida do posible.\nLembrade que podedes poñervos en contacto coas mestras e mestre por correo electrónico, ou deixando comentarios na páxina web. Podedes enviarnos debuxos, fotos, etc que iremos publicando na galería. E non dubidedes en escribir aínda que soamente sexa para contarnos que tal vos vai e como vos sentides. Aquí estamos para o que precisedes e esperamos vernos moi prontiño no cole!\nUnha aperta moi forte e a coidarse moito\n1º, 2º e 3º Curso\n4º, 5º e 6º Curso


Reforzo da vixilancia na reapertura da hostalería | Noticias de Galicia | CRTVG\nGalicia reforzará a vixilancia na reapertura da hostalería, que traballará con códigos QR\nPublicado o 24/02/2021 15:47\nDesta vez haberá un control moito máis estrito do sector para garantir a seguridade na reapertura e para constatar que se cumpran as normas. Para conseguilo, a Xunta reforza a colaboración cos concellos e coa Delegación do Goberno.\nHaberá policías vixiando diariamente os arredores dos locais. E os establecementos terán que ter visible o cartel coa ocupación permitida.\nOs hostaleiros disporán dunha semana para adaptarse ás normas. A partir de aí haberá sancións para os que non as cumpran.\nO obxectivo é volver traballar con seguridade, que non haxa que dar marcha atrás. Para iso a hostalería terá que reabrir cunhas condicións especiais. Haberá un control estrito da ocupación máxima dos locais. Farase a través dunha ferramenta web, e os límites de acollida terán que estar sempre visibles para os clientes. Ademais irase implantando progresivamente o uso dun código QR para facilitar os rastrexos en caso de que haxa algún contaxio no local.\n"Iso facilitará moitísimo toda a xestión sanitaria dese contaxio. E por suposto tamén hai que cumprir as normas que xa todos coñecemos e que son tan sinxelas como usar a máscara, non reunirse máis grupos de persoas do permitido, non ocupar a barra do bar, ou non superar o límite de ocupación", explica Alfonso Rueda, vicepresidente da Xunta,\nDiso encargaranse os corpos e forzas de seguridade. A Xunta reforza a colaboración coa Delegación do Goberno e cos concellos para vixiar que todos cumpren. "Ese vai ser o traballo da Policía Nacional e da Garda Civil, que van vixilar que se cumpren as normas establecidas pola Xunta para a hostalería", afirma Javier Losada. delegado do Goberno en Galicia, "As policías locais sempre colaboraron na xestión da pandemia, e seguirano facendo", salienta Alberto Varela., presidente da Fegamp,\nNeste plan de desescalada, a primeira semana será informativa. Logo as infraccións implicarán multas. Ao mesmo tempo que reabren os negocios, a Xunta puxo en marcha xa o segundo plan de rescate á hostalería; desde o venres recibiu 15.900 solicitudes.


Resumo da xornada sobre "Protección e seguridade da Información para despachos profesionais" | Lopdat\nEsta actividade organizada pola empresa Kumobe, pretendeu afondar no coñecemento da Lei orgánica de protección de datos de carácter persoal (LOPD) e a súa relación co ámbito das novas tecnoloxías, así como adquirir os coñecementos necesarios para o correcto cumprimento da normativa existente en relación con este tema.\nDurante a sesión, presentáronse diferentes solucións existentes para a protección e a seguridade no tratamento de datos dos clientes dos despachos profesionais, mecanismos de recuperación da información ante algún tipo de incidente e casos de éxito.\nA primeira exposición da xornada, estivo impartida por Raquel García de LOPDAT, quen fixou os principais puntos fortes sobre “Cómo afecta a LOPD aos despachos profesionais” e abrindo así, a primeira edición da xornada.\nA segunda ponencia de Pedro Prestel tivo que ser aprazada pola súa ausencia, polo que o peche da xornada tivo que adiantarse.\nMiguel Ángel Farmawi tivo que anticipar a súa exposición, na cal deu a coñecer as Solucións Bebackup & Bebox que presta a súa empresa Kumobe. Estes servizos permiten realizar unha copia de seguridade en contorno cloud e ademáis, eliminar investimentos en hardware, software, mantementos, así como recursos de persoal; adaptándose a cada infraestructura do negocio.\nA xestora Ana Belén Andrade, da xestoría Marta Andrade, comezou coas demostracións de casos de éxito da solución da copia de seguridade, así como os beneficios máis rentables que xenera. Seguidamente e dando lugar ao peche desta primeira edición da xornada, Daniel Castillo de Keyfis, explicou o caso de éxito da solución documental.\nLopdat quere agradecer aos profesionais desta iniciativa (Kumobe) na cal se compartiron coñecementos tan cruciais para os despachos profesionais, e na cal se afianzou un obxetivo único que é ofrecer solucións globais a calquera tipo de organización.\nLOPDAT, CDTIC, LOPD, Seguridad Información\nKumobe, pretendeu afondar no coñecemento da Lei orgánica de protección de datos de carácter persoal (LOPD) e a súa relación co ámbito das novas tecnoloxías, así como adquirir os coñecementos necesarios para o correcto cumprimento da normativa existente en relación con este tema." data-share-imageurl="">


«Come a Comarca» saborea a cociña do mar de Arousa\nArousa: «Come a Comarca» saborea a cociña do mar de Arousa\nA TVG emite o martes o programa gravado no Salnés con Javier Olleros como guía\nvilagarcía / la vozData / agencia 21/06/2020 20:37 h\nA sétima entrega de Come a Comarca, o concurso gastronómico que cada martes emite a TVG, ten sabor a mar. O equipo que conduce Fran Cañotas chega a terras do Salnés para coñecer os segredos dunha cociña que se nutre da ría de Arousa e as hortas das terras que baña. Cinco cociñeiros afeccionados viaxan á bisbarra para aprender a elaborar varios dos seus pratos típicos e medirse con algúns dos mellores restauradores que prenden aquí os seus fogóns.\nDesta volta, é Javier Olleros, chef de Culler de Pau e posuidor dunha estrela michelin, quen exerce como sherpa culinario dos cinco participantes. O restaurador meco guiaraos nunha singradura pola cociña arousá que ten a súa primeira parada precisamente no Grove. Por algo aló abre Olleros as portas do seu prestixioso restaurante. Como tamén o fan Joaquín Álvarez e Tomás Bea, de Sal de Allo, dous dos cociñeiros profesionais que integran o equipo de Come a Comarca en representación do Salnés. Non se esgota aquí o papel meco no programa, xa que o patrón maior da confraría, Antonio Otero, é o mestre que explicará dende a lonxa como se captura un dos produtos estrelas da ría, que mañá terá moito que dicir e máis aínda que saborear: o centolo. Loli Quintero, da Lareira do Larexo, coñece ben as súas propiedades gastronómicas e como respectalas ao preparalo.\nAclarado por onde comezará o menú, a comitiva trasladarase á Illa de Arousa para comprobar en persoa o xeito de elaborar unha boa caldeirada de peixe da man dunha verdadeira experta: Carme Outeada, responsable da cociña do restaurante A Meca. Como non hai dous sen tres, a experiencia non pode rematar sen unha sobremesa axeitada. Nada mellor que unhas filloas para deixar un bo sabor no padal. E mellor aínda se quen amosan á súa arte na materia son as gañadoras do concurso de filloas de Cambados do ano pasado na súa modalidade contrarreloxo: María e Victoria Blanco.\nEstas son, pois, as tres receitas do menú que mañá, ás 22.30 horas, propón a TVG: salpicón de centolo, caldeirada de peixe e marisco, e filloas acompañadas de crema de queixo e uvas. O acto final consiste na súa preparación, na praza de Fefiñáns, nunha sesión na que o equipo se enfrontará á xente de Sal de Allo, a Maite Otero e Aránzazu Fernández, da Fonte do Viño de Cambados, e a Marta Esperón, do restaurante Carmen de Sanxenxo. Quince veciños da comarca serán quen decidan cal deles come verdadeiramente O Salnés.\n«Estou feliz porque vin un programa con músculo, que nos permitiu falar de cociña», sinala Javier Olleros. O chef confesa que o concurso, producido por Voz Audiovisual, fixo que o pasase moi ben: «Para min, dende logo, é unha honra que contasen comigo nun programa tan ben preparado polos seus profesionais, cun presentador fresco e auténtico como Cañotas e uns concursantes marabillosos. Vai facer que a xente estea diante do televisor».\nComarca do Salnés A Illa de Arousa Cambados Rías gallegas Voz Audiovisual


Sanidade abriu un expediente disciplinario ao médico, que participou activamente nas protestas para que o Goberno galego non fechase o paridoiro do centro hospitalario.\nphoto_camera O presidente da Xunta, Alberto Núñez Feixoo, en rolda de prensa. (Foto: Europa Press)\nO presidente da Xunta, Alberto Núñez Feixoo, negou esta quinta feira que estea a “perseguir” ao xefe do departamento de Xinecoloxía do Hospital de Verín, Javier Castrillo, pola súa participación nas mobilizacións para que non se cerrara o paridoiro da instalación.\nSobre Castrillo pesa un expediente disciplinario aberto por Sanidade, que xurde sen outra motivación que o feito de que se involucrara nas protestas. Mais preguntado polos medios, Feixoo rexeitou que exista “unha persecución” ao especialista.\nSegundo o representante, non foi a consellaría a que iniciou o proceso senón que atendeu a unha denuncia dunha pediatra coa que Castrillo supostamente tivo un enfrontamento no pasado polo traslado dun bebé a Ourense.\n“Aquí hai un erro. Non é ningún expediente disciplinario. É unha denuncia dunha pediatra sobre un xinecólogo por entender que foi tratada de forma absolutamente inaceptable ante unha familia”, quixo aclarar. O argumento para abrir esta denuncia é que é obrigatorio.\n“Quen persegue a este facultativo? Non o perseguimos. Hai unha denuncia dunha pediatra, iníciase un expediente, tómase declaración á denunciante, ao denunciado, a outras persoas e faise unha proposta. É compatible con apoiar ao xinecólogo, a súa tese ou a súa actividade asistencial”, insistiu.\nEn calquera caso, os alcaldes e voceiros do PP da zona amosaron o seu apoio a Castrillo nun escrito conxunto.\nOs representantes populares recoñecen “a profesionalidade” do médico, polo que demandan “que se arquive o expediente disciplinario aberto no seu día”.\nVerín Alberto Núñez Feixoo paridoiro Javier Castrillo


Lasaña vexetariana - Os Fogóns de Tona & Anxo\nEscrito por Anxo Fole en 09/03/2020 en Principais, Vexeta\nqueixo relado para gratinar\nPelamos e cortamos en pedazos miudos a cenoura.\nCortamos en brunoise a cebola e o pemento, e en taquiños do mesmo tamaño a berenxena e o cabaciño.\nLavamos y laminamos os champiñóns.\nQuentamos un chisco de aceite de oliva nun wok e botamos primeiro o allo, e logo a cebola, o pemento, a cenoura, a berenxena e o calabacín. Cociñamos a fogo medio.\nAos 5 minutos engadimos os champiñóns e seguimos cociñando.\nCando todas as verduras xa estén feitas, engadimos os tomates pelados e cortados en tacos. Engadimos sal e un pouco de pementa negra moída.\nSe queremos, ademais dos tomates naturais podemos engadir tomate triturado cando estes xa estén cociñados.\nCando as verduras esten cociñadas, apagamos o lume e deixamos repousar. Mentras tanto prequentamos o forno a 180 graos.\nEn tanto o forno quece, colocamos nunha bandexa para forno unha capa de láminas de pasta e cubrimos coas verduras. Neste caso non e necesario cocer a pasta, pero depende do produto elixido. Repetimos o proceso outra vez até conseguir duas capas de verduras e tres de pasta.\nFacemos unha bechamel seguindo as indicacións da nosa receita e cubrimos a derradeira capa de lasaña con esta.\nPor último botamos por riba da bechamel o queixo relado e metemos no forno 15 ou 20 minutos. Os últimos minutos activaremos o modo grill até que a capa de queixo fique douradiña.\nlasaña verduras vexetariana


A aposta da Xunta polo 5G fai a que o Porto de Vigo acolla as primeiras probas para a aplicación desta tecnoloxía á vixilancia e seguridade das instalacións portuarias españolas | Amtega\nA aposta da Xunta polo 5G fai a que o Porto de Vigo acolla as primeiras probas para a aplicación desta tecnoloxía á vixilancia e seguridade das instalacións portuarias españolas\nmércores, Setembro 15, 2021 - 14:15\n• O Salón de Sesións da Autoridade Portuaria de Vigo acolleu hoxe unha demostración por parte das empresas participantes no proxecto para a identificación de persoas non autorizadas nas lonxas\n• O Porto de Vigo é tamén o escenario das probas para o uso de naves non tripuladas para a vixilancia marítima\n• Trátase de dous dos 30 casos de uso 5G que se realizan en Galicia, dos que 12 se están a levar a cabo en Vigo. Neste caso forma parte do proxecto liderado por Orange, cun investimento global de 9 millóns de euros e 13 casos de uso en diferentes sectores, nos que participan 20 empresas e entidades públicas e privadas.\n• Galicia acolle dous proxectos para o desenvolvemento de produtos baseados na última xeración de tecnoloxía de telecomunicacións financiados por Red.es, o que sitúa a nosa Comunidade na vangarda da análise das aplicacións práctica do 5G\n• A posta en marcha por parte da Xunta do Plan 5G de Galicia e a creación do NODO de cooperación 5G están a facilitar que esta comunidade se sitúe á cabeza do desenvolvemento de produtos e solucións baseados en 5G en España\n• Na presentación participaron a Axencia para a Modernización Tecnolóxica de Galicia (Amtega), a Autoridade Portuaria de Vigo, Red.es e Orange, que liderou o proxecto\nO Porto de Vigo sitúase na vangarda no desenvolvemento de solucións innovadoras baseadas en tecnoloxía 5G aplicadas a instalacións portuarias ao acoller dous casos de uso do proxecto liderado por Orange. Un relativo a vixilancia mariña con naves non tripuladas empregando 5G, e outro para o control automatizado de acceso ás lonxas a través do recoñecemento facial, segundo manifestou hoxe nesta cidade a directora da Axencia para a Modernización Tecnolóxica de Galicia (Amtega), Mar Pereira.\nO Salón de Sesións da Autoridade Portuaria de Vigo acolleu un acto de demostración da solución para o control automatizado de acceso ás lonxas, un dos 30 que se están a realizar en Galicia, dos que 12 son en Vigo. Esta cidade reafírmase deste xeito na cabeza da adopción do 5G en España. O sistema foi desenvolvido por Orange, que liderou este piloto xunto con Ericsson e Inetum, e forma parte do proxecto liderado pola operadora que inclúe 13 casos de uso, cun investimento global de 9 milóns de euros, financiado por Red.es, e no que colaboran 20 empresas e entidades públicas e privadas.\nNa presentación participaron, ademais da directora da Amtega, o presidente da Autoridade Portuaria de Vigo, Xesús Vázquez Almuiña; a delegada da Xunta en Vigo, Marta Fernández-Tapias; o director de Servizos Públicos Dixitais de Red.es, Francisco Javier García Viaira e representantes das empresa Orange e Inetum.\nGalicia é unha das dúas comunidades españolas que acolle dous proxectos financiados por Red.es para o desenvolvemento de casos de uso baseados en tecnoloxía 5G. As adxudicatarias destes proxectos foron Telefónica e Orange. A aprobación por parte da Xunta do Plan Galicia 5G no ano 2018 e a posta en marcha dun espazo a través da colaboración entre as administracións e as operadores de telecomunicacións que se plasma no Nodo 5G de Galicia, sentou as bases para a formación de alianzas e a identificación de casos de uso nos diferentes sectores e coa colaboración de entidades y empresas\nGalicia acolle na actualidade 13 casos de uso liderados por Orange e outros 12 por Telefónica. Ademais destes dous proxectos financiados por red.es, na nosa comunidade lévanse a cabo outros 5 pilotos nos que tamén participa Vodafone.\nUn total de 16 casos de uso lévanse a cabo na provincia de Pontevedra, 6 na Coruña, 5 en Lugo e tres en Ourense.\nO Porto de Vigo é unha das entidades participantes no proxecto, como demandante de solucións innovadoras que dean resposta a diferentes retos vencellados á transformación dixital das instalacións portuarias. O piloto presentado hoxe permite que a persoa encargada do control dos espazos nos que se realizan as poxas de peixe poida identificar posibles intrusos. Para elo emprégase o recoñecemento facial e utilízanse algoritmos de intelixencia artificial en base aos protocolos definidos de acceso seguro a los recintos portuarios\nO Porto de Vigo acolle tamén outro dos casos de uso de Orange para a utilización dun sistema baseado en 5G empregando naves non tripuladas para a vixilancia marítima nas augas dependentes da Autoridade Portuaria.\nO presidente da Autoridade Portuaria de Vigo, Xesús Vázquez Almuiña destacou a importancia de aplicar esta tecnoloxía no Porto de Vigo, xa que "é o futuro" e "forma parte da nosa estratexia de crecemento azul cara aos vindeiros anos", o que traerá "grandes beneficios" para todos os usuarios.\nA directora da Amtega, Mar Pereira, lembrou a importancia de situar a Galicia no desenvolvemento de produto baseado nas tecnoloxías de futuro, impulsando o crecemento do ecosistema dixital e a súa especialización tecnolóxica tal como se recolle na Estratexia Galicia Dixital\nPor outra banda, sinalou que a tecnoloxía 5G será relevante no desenvolvemento de proxectos dixitais sectoriais pero tamén será imprescindible para que nunha poboación tan dispersa como a de Galicia se poida cumprir o obxectivo de despregamento universal de banda larga ultra rápida fixado pola UE para 2025.\nNeste sentido, a Xunta xa trasladou ao Goberno de España as prioridades de Galicia para o despregamento da banda larga ultra rápida. Tamén advertiu na necesidade de dar prioridade á cobertura 5G es infraestruturas estratéxicas para o territorio como son os portos, os polos industriais e de coñecemento, así como as principais vías de comunicación.


Concello e Deputación de Lugo destinan 7.500 euros a ALCER para o transporte e atención dietética de 200 enfermos renais | Concello de Lugo\nLara Méndez e Darío Campos mantiveron este martes un encontro cos usuarios da Asociación para la lucha contra las enfermedades renales de Lugo, no que se abordaron os resultados dos programas que se realizan grazas ao apoio das dúas institucións\nEsta fin de semana terá lugar no Pazo de San Marcos a XI Xornada Renal de ALCER, dirixida aos doentes deste tipo de patoloxía e na que participarán cirurxiáns, biólogos, farmacéuticos e nefrólogos da provincia de Lugo\nA Alcaldesa de Lugo, Lara Méndez, e o Presidente da Deputación, Darío Campos, mantiveron este martes un encontro cos usuarios de ALCER LUGO (Asociación para la lucha contra las enfermedades renales de Lugo). Fixérono xunto á Presidenta e ao Vicepresidente deste colectivo, María José Otero e Paulino Blando.\nO Concello de Lugo cede a ALCER un local na Casa Clara Campoamor e achega 2.500 euros, destinados ao proxecto de mantemento e atención dietética, que actualmente están a recibir máis de 200 persoas con enfermidade do ril.\nPola súa parte, o Goberno da Deputación colabora anualmente con este colectivo cunha achega económica de 5.000 euros para a administración do transporte dos usuarios que están recibindo tratamento de hemodiálise hospitalaria nos 4 centros da provincia de Lugo: o Hospital Universitario Lucus Augusti, de Lugo, o Hospital Xeral da Costa, en Burela; e as Clínicas de Diálises privadas de Lugo e Monforte de Lemos.Estes fondos permiten a xestión do traslado de 197 lucenses que están a recibir tratamento hospitalario de hemodiálise, a través do servizo de taxis. Grazas o labor desta asociación, Lugo é a única provincia de toda Galicia na que se realiza este tipo de traslado, que resulta fundamental para que os doentes estean o menor tempo posible de traxecto dende o seu domicilio ao centro onde reciben a atención profesional e facer, deste xeito, unha ruta máis accesible. Nestes momentos, a provincia conta con 23 vehículos que prestan servizo aos preto de 200 afectados por insuficiencia renal.\nA Alcaldesa agradeceu “o importante labor que realiza ALCER en Lugo dende hai 36 anos, ofrecendo información e asesoramento aos seus máis de 400 socios e socias sobre a insuficiencia renal crónica, ademais de prestar servizos e organizar actividades para mellorar a calidade de vida das persoas que padecen esta doenza”.\nPola súa parte, Campos Conde subliñou que “hoxe en día na provincia de Lugo están afectadas por algún tipo de insuficiencia renal máis de 30.000 persoas, o que supón o 10% da poboación lucense. Con estes datos, que cada ano van en aumento, é primordial que dende as administracións públicas traballemos da man e invistamos máis en investigación, prevención e concienciación, pois cun estilo de vida saudable e unha mellor alimentación podemos baixar o número de enfermos renais. Por iso dende o Goberno da Deputación colaboramos con ALCER LUGO no transporte de preto de 200 persoas con insuficiencia renal, co obxectivo de mellorar a súa calidade de vida, pois realizan este traxecto 3 ou 4 veces á semana, aínda que non teñamos as competencias directas nesta materia.”\nA Asociación para la lucha contra las enfermedades renales de Lugo é unha entidade sen ánimo de lucro con fins de carácter social, que se constituíu no ano 1981, e que posúe máis de 450 socios. ALCER LUGO posúe unha oficina e sala de reunións, ademais de contar con varios profesionais, como unha psicóloga, unha administrativa e varios voluntarios. A súa función principal é a de ofrecer información e asesoramento sobre a insuficiencia renal crónica (I.R.C.); acompañamento e apoio nas diferentes etapas do tratamento; asesoramento laboral, legal, nutricional e psicosocial individualizado; e colaborar coa Oficina de Coordinación de Transplantes de Galicia. Ademais de prestar estes servizos, organizan ao longo do ano actividades para mellorar a calidade de vida dos doentes, como obradoiros de cociña, manualidades ou exercicio físico, así como campañas de información e sensibilización.\nAdemais da axuda para o traslado dos doentes que están recibindo tratamento de hemodiálise, Concello e Deputación de Lugo colaboran con ALCER Lugo coa celebración da XI Xornada Renal que se celebrará durante esta fin de semana no Salón de Actos do Pazo de San Marcos. Está dirixida aos doentes deste tipo de patoloxía e nela participarán cirurxiáns, biólogos, farmacéuticos e nefrólogos da provincia de Lugo.


A terminal viguesa alcanzará o millón de pasaxeiros e xa supera en número de voos e destinos a 2007, considerado o ano que mellores rexistros obtivo Peinador. En declaracións aos medios, Caballero avanzou que o Concello está a traballar na licitación das conexións que está a operar Volotea, que sairán a concurso público e xa deixou claro que se van a manter todos os destinos, sen descartar novas incorporacións.\nO alcalde visitou este xoves o inicio das obras na marxe impar da Avenida, no treito entre a rúa Oporto e Serafín Avendaño. O orzamento ronda o millón de euros e as obras durarán sobre cinco meses, segundo apuntou. Abel Caballero explicou ademais que en setembro arrancarán outras catro remodelacións de rúas.\nO alcalde asinou este xoves co seu homólogo alacantino, Gabriel Echávarri, un acordo de colaboración para ampliar a relación entre as dúas cidades que, dende hoxe, están conectadas cun voo directo. A colaboración materialízase especialmente no ámbito turístico, de maneira que os empresarios alacantinos presentarán as súas propostas en Vigo e o sector turístico vigués farao en Alacante co apoio municipal. <br />\nComo clausura do obradoiro da verán de Teatro Científico impartido pola Escola Municipal de Teatro de Vigo en colaboración co Consello Superior de Investigacións Científicas (CSIC), os alumnos e alumnas representarán o venres 8 de xullo ás 20:00 unha obra de temática científica titulada "Os Biofilms Bacterianos", nas instalacións da Escola Municipal de Teatro na Avenida de Castelao, 87 (interior)


O secretario do Comité Municipal do CPC e outros líderes visitaron o grupo Goalong Liquor News-Company-Goalong Liquor (Grupo)\nO secretario do Comité Municipal do CPC e outros líderes visitaron o grupo Goalong Liquor\nO 8 de decembro de 2020, o secretario do Comité de Partido municipal de Liuyang, Li Chunqiu, o alcalde Wu Xinwei, o presidente do Congreso Nacional Popular Wu Zhen, o presidente da Conferencia Consultiva Política do Pobo Chinés Li Jiaxi e os principais e subdelegados do goberno municipal de Liuyang visitaron Liuyang Base da destilería Goalong Liquor. Nas actividades anuais de observación e demostración do proxecto Liuyang, o presidente Alan de Goalong Liquor Group deu unha boa acollida aos líderes visitantes e dirixiu un percorrido pola destilería, acompañado por Liu feiwu e o director Lu Lisheng, secretario dos dous parques industriais orientados.\nO secretario Li Chunqiu prestou moita atención ao discurso do señor Alan e comprendeu a situación comercial da empresa e mantivo unha profunda discusión sobre o impacto da epidemia nas exportacións e vendas internas de Goalong Liquor. O señor Alan, presidente do consello, respondeulles un a un. Despois de completar a base da destilería Liuyang, Goalong Liquor Group alcanzou o nivel de entrega de calidade internacional. Ademais, o mes pasado celebrouse unha gran cerimonia de saída da marca Goalong, distribuíronse 12 contedores nos mercados dos Estados Unidos e Nixeria. Agora, o Grupo Goalong Liquor é totalmente capaz de superar por si soa a presión económica descendente provocada pola situación epidémica. Ao mesmo tempo, Alan tamén presentou e prospectou a futura estratexia de desenvolvemento e planificación de Goalong Liquor Group ao secretario Li Chunqiu e ao partido de Li.\nCombinado coa investigación, os líderes eloxiaron a Gao Lang e expuxeron dúas opinións: unha é fortalecer e ampliar o patrón. Facer un bo traballo de "licor" e xestionar ben os asuntos propios da empresa é a maior contribución económica e social á cidade de Liuyang. A compañía toma o gran obxectivo de "10 millóns" como unha tarefa estratéxica e fai incansables esforzos por iso; segundo, como industria do licor, debería integrarse plenamente en Liuyang, dándose conta da integración da industria, o medio ambiente e as persoas e cousas en Liuyang.\nO presidente Alan mantivo un profundo intercambio con líderes visitantes sobre a planificación, reforma, mercadotecnia e xestión financeira "de seis anos".\nO presidente Alan dixo que Alan sempre se adheriu á construción do "núcleo de licores de China" como titulares da primeira páxina e a tarefa máis importante e realizou moitos traballos básicos nos últimos anos. No seguinte paso, o grupo Goalong Liquor seguirá a orientación ao desenvolvemento da "área central de licores de China", innovará aínda máis as medidas de traballo e optimizará a estrutura industrial. Co cultivo da "área de núcleo de licor de China" como núcleo, a reprodución da "área de núcleo de licor de China" como obxectivo, a dirección de alongar a cadea industrial e baseada no mantemento do ambiente ecolóxico, enriquece a connotación e a calidade de "Área central de licores de China" e continúe Promover o desenvolvemento saudable e sostible da industria de licores.\nO presidente Alan sinalou que a construción da "área central de licores de China" é un proxecto global, sistemático e a longo prazo. É responsabilidade común de Goalong Liquor Group, o goberno municipal de Liuyang e o parque industrial de dous tipos de Liuyang como construír a "área central dos bebidas espirituosas chinesas". O proceso de construción da "área central dos espíritos chineses" é o proceso de transformar o valor dunha única botella de licor en múltiplo. A continuación, Goalong Liquor Group dará xogo ás súas vantaxes profesionais, xuntará as mans co goberno municipal de Liuyang e o parque industrial orientado a Liuyang dous para construír a "área central dos espíritos chineses". Para unirse á cultura e ao patrimonio. Debería integrar eficazmente a cultura, o turismo e a innovación cultural para presentar unha "área central dos espíritos chineses" diferente. Non escatimará esforzos en desempeñar un bo papel e crear unha destilería de clase mundial no futuro.\nAnterior A actividade de intercambio conxuntamente entre o grupo Goalong Liquor e a alianza de comerciantes de licores na discoteca Hunan\nSeguinte: A cerimonia de saída da maior orde de exportación do grupo Goalong Liquor


Opina no noso FORO\nTempo para Ponteareas\nEl Tiempo\tEl tiempo en Ponteareas\nAs rutas aquí postas teñen 2 formatos para poder baixalas, un é en KML e o outro en GPX.As rutas en KML, tes que ter instalado o Google Earth , enton descomprimela e veras a ruta sobre o terreno, tal como se mostra nas fotos.Pero poderas acercala e ver os relieves.\nO formato GPX e para metela nun GPS e el levate pola ruta.\nMARCHA DAS ROSQUILLAS 2011 KML- GPX\nPonteareas, Galicia (España)\nAltitud min: 22 metros, max: 451 metros\nDesnivel acum. subiendo: 1.106 metros, bajando: 1.102 metros\nFecha: enero 31, 2011\nPercorrido da VII Marcha das Rosquillas 2010 Kml - Gpx\nRuta das Rosquillas2004_Galleiro (KML) (GPX)\nI Ruta das Rosquillas (Ponteareas- monte Galleiro)\nLonxitude: 33 Km\nGrao de Dificultade: moderada a alta.\nAltura máxima: 723 m\nAltura mínima: 30 m\nEsta ruta transcorre principalmente pola serra do Galleiro. Comeza cun suave percorrido por Ponteareas, a Freixa e Ribadelouro (mallormente por asfalto). Cando abandonamos o asfalto, comeza o ascenso ao monte Galleiro, por pistas ascendentes pouco complicadas pero con algún que outro repecho, pasaremos cerca do barrio de Mouro, seguiremos subindo ata aproximarnos ao pobo de Galleiro, onde a proximidade do cume do galleiro anímanos co ascenso.\nPor fin chegamos ao Galleiro (cota mais alta do concello de Ponteareas), lugar idoneo para recobrar as forzas e deleitarnos coas marabillosas vistas do val do tea, val do Louro e a ensenada de San Simón en Redondela.\nO descenso realizárase, pola vertente oeste da serra, para seguidamente ascender un pequeno tramo e continuar baixando pola vertente este, ata alcanzar o pobo de Cillarga.\nLos últimos tramos de baixada son seguramente uns dos mellores descensos que recordeis (lume de biqueira).\nXa de regreso a Ponteareas percorreremos a parroquia de Areas por camiños e sendas que nos deixaran un bo sabor de boca.\nAnimarvos a facela .\nDebido á desaparición dalgúns camiños e sendas esta ruta GPS non se cingue exactamente á realizada como a primeira marcha das Rosquillas celebrada no ano 2004.\nRuta das Rosquillas2007_Castro da Troña (KML) (GPX)\nIV Ruta das Rosquillas (Ponteareas- Castro de Troña)\nLonxitude: 32 Km\nGrao de Dificultade: moderada\nEsta ruta transcorre principalmente pola ribeira do río Tea e polos montes da Picaraña. Comeza cun bonito e pintoresco percorrido pola beira do Tea ata chegar a estrada de Ponteareas-Salvaterra (PO-403), atravesaremos esta estrada e a ponte para internarnos novamente na senda que percorre o río Uma pola sua beira este. Cruzaremos a Ponte do Cabalón, continuaremos cun suave percorrido protexidos pola fermosa sombra da floresta ata chegar a Santiago de Oliveira, unha vez alí comezaremos o ascenso á Picaraña non sen antes atravesar a N-120.\nXa no merendeiro da Picaraña comenza os tramos mais duros do percorrido. O ascenso ata a cota mais alta farase lento pero un par de trialeras farannos que sexa mais levadeira a subida. Ao chegar ao monte das Pias comeza o descenso ao castro de Troña, esta baixada contén dúas trialeras para evitar circular por unha pista con moita pedra solta.\nXa estamos no mítico Castro de Troña, poderemos refrescarnos na súa fonte, mandarnos algo de comida, gozar das vistas e facer unha pequena visita ao asentamento castrexo. Unha vez repostas as forzas, seguiremos baixando por unha pista chea de escaleiras que nos levan ata Pias, alí cruzaremos a estrada de Mondariz por un pequeno tunel (agachar ben a cabeza os mais altos). A ruta continua cara ao rio Tea, unha vez cruzado a ponte á altura de Pontacons, colleremos unha pequena pista que nos achegará ao Chan dá Gandara, para logo levarnos todo pola beira do Tea ata o punto de inicio da marcha.\nAnimarvos a facela e gozala.\nRuta das Rosquillas2008_Aparecido (KML) (GPX)\nV Ruta das Rosquillas (Ponteareas - Santo Aparecido)\nLonxitude: 35 Km\nGrao de Dificultade: moderada.\nAltura máxima: 568 m\nEsta ruta transcorre principalmente pola serra do Galleiro. Comeza cun suave percorrido por Ponteareas, a Freixa e Ribadelouro (mallormente por asfalto). Cando abandonamos o asfalto, comeza o ascenso ao monte por pistas ascendentes pouco complicadas pero con algún que outro repecho, pasaremos cerca do barrio de Mouro, Un par de baixadas rápidas levarannos ata o campo de futbol de Padróns, alí novamente comezaremos a ascender dunha forma continuada gozando de paraxes singulares da nosa bisbarra, como as fervenzas e as vistas do val do Tea.\nUnha vez alcanzada a cota máxima, preto do Santo Aparecido, poderemos gozar do noso merecido descanso, repor forzas e prepararnos para un descenso rápido cara Cortellas. Cruzaremos a estrada a Pazos de Borbén e continuaremos por unha pista ata alcanzar a beira do río Borbén, onde gozaremos duns recumchos de gran beleza. A ruta continua achegándonos ao Chan dá Gandara onde alcanzaremos a beira do río Tea que nos fará compaña ata o remate da nosa ruta en Ponteareas.\nAnimarvos a facela.


Troita de Ouro da Pontenova aos “Artesáns da Pesca” / Pesca continental. Salmónidos / Pesca / Portada - masmar\nPortada ›› Pesca ›› Pesca continental. Salmónidos ›› Troita de Ouro da Pontenova aos “Artesáns da Pesca”\nTroita de Ouro da Pontenova aos “Artesáns da Pesca”\n08 abril 2015 16:50:36\nEn A Pontenova, a 7 de abril de 2015.\nReunida a Xunta Directiva do Centro de Iniciativas Turísticas para nomear a Troita de Ouro deste ano, a persoas ou colectivos que se distingan pola defensa, investigación, divulgación e deporte da pesca fluvial; decídese conceder a Troita de Ouro ao colectivo “Artesáns da pesca”.\nA gala de entrega terá lugar o vindeiro día 30 de abril, ás 8 da tarde, no salón de actos da Casa da Cultura de A Pontenova.\nNo mesmo acto, terá lugar a lectura do Pregón a cargo do pescador e xornalista Juan Delibes a quen tamén se lle imporá a Insignia de Ouro da XXXVII Festa da Troita.\nPosteriormente terá lugar a inauguración do Aula de Interpretación da Pesca (Museo da Pesca) sita no edificio da Oficina de Turismo de A Pontenova.\nXunta Directiva CIT A Pontenova.\n“ARTESANS DA PESCA”\nEste grupo de artistas do torno, da creación e da montaxe de todo tipo de complementos de pesca acadaron a CARTA DE ARTESÁN da XUNTA DE GALICIA en 2010 e quedaron inscritos no Rexistro Xeral de Artesáns da administración autonómica.\nJULIO SEIJAS, OSCAR GAYOSO, FERNANDO COMBA, FRANCISCO PORTO, SUSO VILAR, ALBERTO MERA, ANDRÉS TOUCEDA, MANUEL GARCIA, ELOY SAAVEDRA, NOELIA GAYOSO, XAQUÍN L. MUÍÑOS, MIGUEL SEOANE, LUIS PIÑEIRO, JUAN JOSE GAYOSO, JORGE RODRÍGUEZ MADERAL e JOSE MANUEL BALDONEDO.\nPincipios e Obxectivos de “Artesáns da Pesca”:\n- Divulgar a artesanía da montaxe.\n- A defensa do mundo da pesca como actividade lúdico-deportiva.\n- A dignificación e potenciación da montaxe artesanal de moscas, señuelos e complementos de pesca.\n- A organización e desenvolvemento de cursos de montaxe em colaboración coa Estación de Hidrobioloxía Encoro do Con.\n- A dinamización do sector da montaxe e da creación.\n- A defensa do producto autóctono fronte as intromisións de mercados foráneos.\n- Estipular un código profesional para a comercialización de complementos de pesca.


Dúas novas sentenzas xudicias supoñen un avance na loita contra a impunidade dos membros das Forzas de Seguridade do Estado - MpDC\nDúas novas sentenzas xudicias supoñen un avance na loita contra a impunidade dos membros das Forzas de Seguridade do Estado\nWritten By Virgulino on 18/1/09 | 10:14\nNos últimos días coñecéronse dúas importantes sentenzas relacionadas co abuso de autoridade e o emprego da violencia por parte das Forzas de Seguridade do Estado. As condenas a dous Mossos d'Esquadra e ao Estado español polos maltratos sufrido por dous cidadáns supoñen un pequeno paso adiante na loita por erradicar a tortura e a violencia policial. A actualidade, sen embargo, non deixa de achegarnos novas de actuacións policiais desproporcionadas, secretismo e corporativismo na investigación de feitos denunciados, indultos a policías condenados, negativas a instalar cámaras de vixilancia nas comisarias coma solicita a práctica totalidade de observadores nacionais e internacionais. Trátase dun momento importante para reflexionar sobre a toleranza existente cara a violencia empregada por aqueles que, en teoría, estarían chamados a defender os dereitos e liberdades dos cidadáns.\nMoi significativa é a sentenza do Tribunal Europeo de Dereitos Humanos, que condena ó Estado español a indemnizar a Mikel Iribarre. O Estado terá que abonar 170.000 euros coma responsable subsidiario polas secuelas causadas polo impacto dun bote de fumo, disparado a moi curta distancia por un policía nacional durante unha manifestación celebrada en 1991. O Tribunal considera que neste caso se violou a prohibición de someter ás persoas a tratos inhumanos ou degradantes, recollida no artigo 3 do Convenio Europeo de Dereitos Humanos. Ademais, afirma a sentenza que no proceso xudicial de máis de dezasete anos, que rematou coa denegación da indemnización por parte do Tribunal Supremo, non se respectaron todas as garantías inherentes a un proceso público.\nSerá preciso agardar para comprobar se outra sentenza coñecida nestes días, a que condena a penas de cárcere a dous Mossos d'Esquadra por denigrar a un detido, é revocada por instancias superiores ou anulada por un conveniente indulto. Polo momento, a Audiencia de Barcelona estableceu reclusións de seis meses para os axentes que agrediron e humillaron a un cidadán, acusado á súa vez dunha agresión que non se demostrou a posteriori.\nEsta condena súmase á coñecida uns meses atrás, pola que outros tres Mossos eran condenados a seis anos de cárcere por torturar a un detido. En ámbolos dous casos a Dirección Xeral de Policía mantivo en servizo ós axentes, defendeu a súa inocencia e facilitoulles asistencia legal. Na sentenza que coñecemos nestes días a Audiencia fai fincapé na escasa credibilidade das declaracións favorables dos compañeiros dos axentes, boa mostra dese corporativismo que remata por abortar as denuncias e investigacións sobre abusos policiais.\nToleranza e corporativismo\nUn dos aspectos máis preocupantes deste emprego da violencia por parte do Estado, denunciado polo propio Movemento polos Dereitos Civís, pola Comisión de Dereitos Humanos da ONU e por outros organismos, é a escasa repercusión e os habitualmente nulos efectos que teñen as denuncias que se realizan. Incluso en casos de policías cuxa condena por maltrato a un cidadán é confirmada polo Supremo, caso de catro axentes da policía local de Vigo, o mesmo tribunal ratifica o indulto dos axentes. Son numerosos os casos nos que as denuncias rematan en investigacións internas, sen que, “por motivos de seguridade”, sexa posible coñecer os seus resultados nin as posibles sancións. Por outra banda, o Estado segue sen proceder á instalación de cámaras nas comisaría que poidan axudar a garantir a seguridade dos detidos.\nAs dúas sentenzas que se coñeceron nos últimos días significan un pequeno avance na loita contra a impunidade das Forzas e Corpos de Seguridade do Estado. Un cambio importante neste sentido, sen embargo, producirase só cando dende as propias institucións se poña fin á tolerancia cara as violacións de dereitos cometidas por membros das mesmas. O Movemento polos Dereitos Civís, pola súa banda, comprométese a seguir denunciando todos os casos de violencia e de comportamentos policiais inxustificados que seguen a producirse no noso territorio.\nPublicado por Virgulino en 10:14\nEtiquetas: Administración de Xustiza, Dereito das Persoas, Dereito de reunión e manifestación, Informe 2007


sinsalradio_n101 | ./mediateletipos)))\nESCOITAR/LISTEN LO-FI HI-FI\nFola é unha colección de temas sonoros de número ilimitado e en contínuo proceso de creación. A idea é que a colección nunca estea rematada, senón que estea en contínua relación co contexto vivencial do creador e en contexto directo co desenrolo dixital.\nPártese dunhas características ’pai’ que están presentes en tódolos cortes dos que consta fola, e dunhas características ’fillo’ correspondentes a cada un dos temas. De tal forma que tódolos fillos teñen as carácterísticas do pai, pero o pai non ten porque ter tódalas características dos múltiples fillos.\nO ’pai’ é FOLA e ten as seguintes características:\n+ A fonte de tódolos sonidos son grabacións feitas por min mesmo dunha gaita en do, e outra gaita en si bemol, do artesano Seivane.\n+ Só debe haber sonidos que proveñan das grabacións feitas coa gaita.\n+ Os sonidos poden ser modificados en calqueira software mediante o cal se poida modificar o son, ademáis de poder utilizar calqueira tipo de plugin (vst, audio units, vsti, etc…). A suma do software, plugins e hardware da máquina marcará o contexto virtual de cada fillo.\n+ Na grabación dos sonidos pode e debe inteferir calqueira axente contextual físico, así como tipo de micrófonos, diferencias de reverb das diversas habitacións ou obxectos donde se grabe o son, ruído de manipulación (como o sonido do inflado do instrumento), axentes accidentales, etc… A combinación destas características formará o contexto físico dos diferentes fillos.\nOs ’fillos’ son tódolos temas que se vaian creando, e teñen unhas características expecíficas en cada caso, que serán explicadas no seu apartado correspondente.\nPrevious Article History of Electronic Music: Download the 1971 Film Strip\nNext Article SoundCode.Sketches [SoundToys]


Temas: LOTARíA O PINO O ROSAL SERRA DE OUTES A ESTRADA O GROVE VIGO CARBALLO LUGO RIANXO BUEU MONFORTE OURENSE POIO FERROL ALLARIZ MEIRA VILALBA SANXENXO OUTES REDONDELA PONTEVEDRA FENE NADAL APOSTAS TEO CEDEIRA\nPor Europa Press / Redacción | SANTIAGO DE COMPOSTELA | 19/12/2021 | Actualizada ás 11:56\nGalicia encara con ilusión a celebración do Sorteo Extraordinario da Lotaría de Nadal, que o próximo 22 de decembro repartirá ata 2.408 millóns de euros en todo o Estado. De feito, o primeiro premio, coñecido como 'El Gordo', deixouse ver ata en 47 ocasións na comunidade galega ao longo da súa historia. A Sociedade Estatal de Lotarías e Apostas do Estado (SELAE) detallou un ano máis os pormenores da propia celebración do sorteo e algunhas das principais curiosidades da historia do mesmo nos diferentes puntos do territorio, entre eles Galicia.\nA emisión consta de 172 series de 100.000 números cada unha e alcanza os 3.440 millóns de euros, dos que se repartirá un 70% en premios, é dicir, uns 2.408 millóns de euros. Entre eles destaca o 'Gordo' de Nadal, o primeiro premio, dotado de 400.000 euros ao décimo. O segundo consistirá en 125.000 euros e o terceiro consistirá en 50.000 euros por participación. Ademais, haberá dous cuartos de 20.000 euros e oito quintos de 6.000 euros ao boleto.\nA historia da comunidade galega co primeiro premio do sorteo esténdese desde o ano 1903, cando caeu por primeira vez na cidade da Coruña. Desde entón, o 'Gordo' recaeu en 47 ocasións por todo o territorio galego, 21 delas na provincia da Coruña, 10 na de Lugo, 2 en Ourense e 14 en Pontevedra\nA CORUÑA, A MÁIS AGRACIADA\nPrecisamente, a cidade herculina foi agraciada con este primeiro premio un total de sete veces, a última no sorteo do ano 2018, cando se deu precisamente en diversos puntos da xeografía galega. A este municipio séguelle Lugo, con cinco primeiros premios (un deles tamén en 2018), Vigo con tres (entre eles 2018 e 2020) e Carballo con outro tres galardóns.\nSantiago de Compostela recibiu o 'Gordo' en dúas ocasións, e nesta mesma provincia tamén recaeu en Baio-Zas, Cedeira, Ferrol, Fene, O Pino, Pontevea, Rianxo, Serra de Outes e Teo. Vilalba tamén foi agraciada dúas veces co primeiro premio (entre elas en 2018), mentres que Monforte, Valadouro, Meira, Ourense e Allariz contaron unha vez con este galardón.\nFinalmente, Pontevedra e O Porriño (2028, 2020) contaron con dous primeiros premios, mentres que Bueu, A Estrada (2018), O Grove, (2020) O Rosal, Poio (2018), Redondela (2018) e Sanxenxo (2018) recibiron o 'Gordo' nunha ocasión.\nO Sorteo Extraordinario da Lotaría de Nadal deixou o ano pasado máis de 16 millóns de euros en Galicia ao caer neste territorio todos os premios que se reparten, entre eles o 'Gordo' nas localidades pontevedresas de Vigo, O Grove e O Porriño.\nA administración de lotarías número 17 de Vigo foi a que repartiu maior contía, preto de 10,4 millóns, ao vender máis de 500 décimos de lotaría de Nadal do número 38.341, agraciado cun dos cuartos premios no sorteo deste 22 de decembro. A provincia de Pontevedra foi especialmente agraciada no sorteo e Ferrol e Ourense rexistraron o segundo e terceiro premio, respectivamente, ademais de varios quintos premios en diversos puntos do territorio.\nCADA GALEGO, 67,76 EUROS\nA SELAE achegou tamén as cifras de consignación por habitante estimadas para o sorteo deste ano e que prevén un gasto de 66,60 de media por cidadán en todo o Estado, algo máis que os 65,66 euros de 2020. Este cálculo realízase en función das estimacións de venda deste organismo á hora de enviar os boletos ás administracións de lotaría, aínda que máis tarde sempre hai unha proporción de décimos que quedan sen vender.\nNo caso de Galicia, espéranse uns 67,76 euros de gasto por habitante e calcúlase unha venda de billetes que suporán uns 183 millóns de euros. Con todo, a comunidade autónoma na que se espera máis gasto por habitante é Castela e León, cunha media de 104,24 euros, seguida de Asturias (96,82 euros), A Rioxa (96,77 euros), Aragón (91,92 euros), Cantabria (85,66 euros), País Vasco (77,93 euros), Comunidade de Madrid (77,89 euros), Comunidade Valenciana (75,03 euros), e Castela-A Mancha (73,21 euros).\nOs territorios que menos gastarían este ano son Melilla (15,18 euros) e Ceuta (16,28 euros), seguidos dos de Baleares (38,65 euros), Canarias (41,45 euros), Andalucía (52,98 euros), Cataluña (53,07 euros), Estremadura (55,99 euros), Navarra (56,07 euros) e Murcia (65,64 euros).\nPor cifras totais, os territorios onde máis Lotaría de Nadal se espera vender serán Madrid (528,1 millóns de euros consignados), Andalucía (448,4 millóns de euros), Cataluña (412,8 millóns de euros) ou Comunidade Valenciana (379,4 millóns de euros), mentres que Estremadura (59,5 millóns de euros), Canarias (90,1 millóns de euros), Asturias (98,6 millóns de euros) e Murcia (99,2 millóns de euros) pecharían a listaxe.\nTres loteiros brindan con champaña na administración de lotaría situada na rúa Ramón González, 7 na que se repartiu parte do número `72.897´ correspondente a 'El Gordo' da Lotaría de Nadal, no Porriño, Pontevedra. Marta Vázquez Rodríguez - Europa Press | Fonte: Europa Press


O Mirador de Mondoñedo á venda | Radiofusion - A programación das Emisoras Municipais Galegas\nO Mirador de Mondoñedo á venda\n21 de Xaneiro, 2011 - 12:00 h. | Publicada por\nA Deputación de Lugo vén de aprobar o illamento do Mirador Los Paredones de Mondoñedo, que rexirá a venda destas instalacións que se sitúan na parroquia de Nosa Señora dos Remedios. O prezo fixado para a súa adquisición é de 336.300 euros. O voceiro provincial socialista, Antonio Gato Soengas, subliñou que “o obxectivo é darlle a mellor saída posible para a posta en valor destas instalacións públic\nEste inmoble permanece abandonado dende hai tempo, xa que dende a súa compra, en 1967, non foi utilizado de xeito permanente para ningún fin público e tampouco se cumpriu o compromiso para o que se comprou: dotar a Mondoñedo e á provincia dun novo espazo turístico. “Agora o novo equipo de goberno aproba o expedente para iniciar a venda co obxectivo de facer útil ós lucenses e á provincia estas instalacións que nestes momentos non teñen ningunha función. Esta é outra hipoteca do Partido Popular ó igual que o foi o hotel Miño”.\nA sinatura da compra-venda data de xuño de 1967. En novembro de 1969 asinouse a sinatura de rectificación da superficie especificando que a superficie das dúas parcelas teñen unha superfície que supera os 4.800 metros cadrados. Nesta época asinouse un convenio para a súa execución a dúas bandas: Estado e Deputación. O custe era de 11.291.688 das antigas pesetas, dos que o organismo provincial aportou o 37%, é dicir, 4.223.293, e o Estado o 43% restante, 7.068.395.\nEn 1977 fíxose un contrato de arrendamento, durante 10 anos prorrogables. En 1978 inauguráronse as obras, o que supuxo a entrada en funcionamento do Mirador. En xuño de 1991 aprobáronse novas actuacións de mellora por un importe de 25.200.000 pesetas, momento a partir do cal deixou de ter uso público. En febreiro de 2003 renóvase a concesión a un Concelleiro do Partido Popular, resolvéndose o contrato en decembro de 2005 por impagos parciais. Esta foi a última concesión.\n“Por tanto, é curioso que os populares se preocupen agora por este asunto, cando nós en so tres anos e medio intentamos buscar unha solución e dende mediados dos 90 ninguén se preocupou da situación deste inmoble”. Neste senso, Gato Soengas engadiu: “eu preguntaríalle ó señor Barcia e ó señor Barreiro por que están tan preocupados polo estado do mirador cando nós non creamos o problema. O que pretenden é sacar rendibilidade política cando foron eles os verdadeiros autores”.\nMáis obra pública na provincia\nA Xunta de goberno tamén deu o visto e prace á adxudicación de cinco novas actuacións do canon de Taboada, Quiroga, Pantón e Fonsagrada por valor de 1.373.722 euros. As comezarán nas vindeiras semanas. Trátase do acondicionamento das Neves-Xián, dos accesos Castelo-Ider e Insua a Vilar en Taboada. “Coa contratación dos arreglos nos tres viais cumprimos o compromiso adquirido no acto de prensentación da pasada fin de semana, no que ademais se logrou o compromiso do Ministro de Fomento, José Blanco, para reformar o acceso a Taboada dende a Nacional 540. Son obras moi demandadas polos veciños dende hai moitos anos e que se engaden a outras executadas neste municipio e que son unha realidade”.\nNo caso de Quiroga trátase da construción do Centro sociocultural de Nocedo e, no de Pantón, do acondicionamento do acceso á igrexa de Ferreira e, no da Fonsagrada do arranxo da Coas Consistorial. “A Deputación pon fin á débeda do canon neste municipios que ascende a 2.327.969 euros, tendo en conta que o municipio da Montaña se atopa dentro da zona norte co de Negueira de Muniz. O canon é un plan que está a dar moi bo resultado, xa que coas obras que se acomete, a Deputación contribúe a aumentar a obra pública na provincia, a diferenza do que está a facer a Xunta de Galicia. Senón fose polo investimento provincial moitos dos Concellos non terían obra pública e, por tanto, non disporían de infraestruturas para os cidadáns”.


A Xunta será parte no proceso contra os Franco para recuperar Meirás - POLÍTICA - Sermos Galiza - Diario de intereses galegos\nA Xunta será parte no proceso contra os Franco para recuperar o Pazo de Meirás\nRedacción 18 xullo 2019 16:10 h.\nO Consello da Xunta aprobou dar autorización aos servizos xurídicos a comparecer como parte do proceso civil iniciado pola administración xeral do Estado.\nXUNTA FRANCO MEIRÁS\nO Consello da Xunta aprobou dar autorización aos servizos xurídicos do Goberno galego a comparecer como parte do proceso civil iniciado pola administración xeral do Estado no Xulgado de Primeira Instancia número 1 da Coruña conducente á recuperación para o patrimonio público do Pazo de Meirás. A Xunta ten como unha das súas obrigacións a salvagarda do patrimonio cultural galego, lembra o goberno galego.\nA Lei de patrimonio cultural da Galiza determina que o patrimonio cultural está constituído por bens mobles, inmobles ou manifestación inmateriais, que polo seus valores, entre outros históricos, deban ser considerados como de interese para a súa permanencia, recoñecemento e identidade da cultura galega. O Pazo de Meirás foi declarado ben de interese cultural, coa categoría de sitio histórico, polo Decreto 299/2008, do 30 de novembro.\nA preguntas dos xornalistas sobre se o goberno galego prevé tomar parte para recuperar outro patrimonio galego en mans dos Franco, Feixoo adiantou que "se hai algún ben" adicional con titularidade "discutíbel", actuarán "do mesmo xeito".


Modernización do mercado municipal: posta en valor dos produtos locais | Grupos de Acción Costeira\nModernización do mercado municipal: posta en valor dos produtos locais\nFormación e cualificación do colectivo de comerciantes do mercado municipal, con accións específicas de novas tecnoloxías, imaxe, visual merchandising. Reforma do edificio da praza de abastos, desmontaxe e eliminación de todos os elementos construtivos tipo nave, deixando un lugar limpo para posteriores actuacións e reformar interiormente a nave antiga de 1963. Actividades de promoción dos produtos locais por parte de profesionais da hostalería, mostrando a comerciantes e clientes novas formas de preparación dos produtos de calidade do mercado.\nO obxectivo xeral do proxecto é poñer en valor os produtos do mar, en concreto o polbo de Mugardos, fomentar o turismo, concienciar á cidadania da importancia do patrimonio cultural, gastronómico e mariñeiro local e dinamizar a economía local, ademáis do sector pesqueiro.\nMellorar o mercado municipal de Mugardos para favorecer a comercialización do produto local, principalmente do mar e a valorización do mesmo. Ao tempo que se realizaran actividades de formación e cualificación do colectivo de comerciantes do mercado e talleres de elaboración de pratos cos produtos locais.\nValorización do produto local do mar.\nFomentar a economía local: sectores de hostalería, comercio principalmente e á pesca e o marisqueo.\nPromocionar Mugardos como destino turístico gastronómico, principalmente de cociña mariñeira, e incrementar o número de visitantes.\nFomentar o turismo gastronómico.\nActividade 1. Formación e cualificación do colectivo de comerciantes do mercado municipal. Accións específicas de formación sobre novas tecnoloxías, imaxe, visual merchandising, colocación de produto e mellora dos servizos ao cliente nos mercados e prazas de abasto.\nActividade 2. Showcooking e degustación de produtos locais. Actividades de promoción de produtos locais.\nActividade 3. Reforza do edificio da praza de abastos de Mugardos. Actualizar as instalacións existentes e adecualas ás novas necesidades de postos de venda.


Abel Caballero amosa o plano do plan de autoprotección do encendido de Nadal\nAbel Caballero explicou que o sábado, ás 20:30, horas acéndense as “luces de todo Vigo desde a árbore de Policarpo Sanz; máis de 350 rúas irán iluminándose paulatinamente”, de xeito que a cidadanía irá vendo como se ilumina a decoración de cada rúa e cada zona progresivamente.\nNa zona central, especialmente Policarpo Sanz, o plan de autoprotección do Concello establece unha serie de normas para garantir a seguridade das persoas que asistan ao evento. Tal e como explicou o alcalde, estarán sinalizados os accesos para presenciar o acendido e haberá itinerarios para a entrada e saída da árbore, pola que este ano si que poderá circular a cidadanía.\nO acceso á zona da árbore será por tres rúas: Velázquez Moreno, Colón e García Barbón; non se poderá acceder por outra zona, como detrás da árbore desde a zona da Porta do Sol. Estará sinalizada tamén a zona de saída tras a visita á árbore que será pola rúa Darío Álvarez Blázquez.\nPara a organización do público asistente, as rúas Policarpo Sanz e García Barbón quedarán divididas en sete sectores cun máximo de 500 persoas de aforo: 3 sectores ao longo de Policarpo Sanz, 2 sectores entre Velázquez Moreno e Colón e 2 sectores entre as rúas Colón e Pontevedra. Estes espazos estarán marcados con vallas de seguridade para acoller un máximo de 3.500 persoas. Ao remate do acto, o público podería ir pasando pola zona da árbore de forma ordenada.\nO Concello contará con persoal que informará ao público para facilitar o tránsito cidadán e o servizo de megafonía ofrecerá tamén información de servizo. Amais, está preparado un dispositivo de atención sanitaria durante o acto de acendido con catro ambulancias, en coordinación sincronizada co 061, 80 efectivos de Protección Civil, amais de bombeiros e Policías.\nAmais, durante todo o Nadal na zona de maior afluencia de público estará en funcionamento un posto de socorro permanente na Praza da Princesa, haberá un servizo de botiquín portátil de primeiros auxilios á beira da árbore e unha ambulancia nos días de previsión de maior afluencia.\nTal e como sinalou o rexedor, a obra da Porta do Sol queda paralizada durante o Nadal e dispoñeranse itinerarios para que sexa transitable para a cidadanía.


PODEMOS - IESAUDEMELIDE\nPLaN PaRa a PRoMoCióN De eSTiLoS De ViDa SauDaBLeS\n2018 (Plan Proxecta)\nO alumnado de 1º ESO do IES de Melide gaña o primeiro premio no Congreso Aliméntate ben para centros de secundaria e formación profesional iniciativa da Xunta de Galicia (Consellería de Sanidade; Cultura, Educación e Ordenación Universitaria; Medio Rural; Mar; Economía, Emprego e Industria; e Política Social.\nEn pre-produción, cando abordamos o guión literario, investígamos e nos documentamos cos traballos que relacionan o currículo das diferentes materias coa saúde en xeral e coa alimentación en particular.\nEstamos a falar dunha fase de enriquecemento curricular por proxectos transversais baseados na mellora das competencias clave, baixo liderados compartidos co alumnado e utilizando metodoloxías colaborativas facilitadas por un uso creativo e interactivo das TICs.\nPara o deseño das secuencias e escenas da película, fixéronse actividades relacionadas coa análise das dietas doutros países, actividades de información nutricional do etiquetado de alimentos, de como atender ós reclamos publicitarios, da necesidade de ir máis ós mercado “de toda a vida” (garante de produtos naturais e saudables), de ser coherentes co noso organismo deseñado para moverse, e de como evitar as enfermidades relacionadas co sobrepeso e a obesidade...\n2017 (Plan Proyecta)\n1º e 2º PREMIO PARA O ALUMNADO DO IES DE MELIDE EN CLASES SEN FUME\nO conselleiro de Sanidade, Jesús Vázquez Almuiña, presidiu hoxe o acto de entrega de premios do concurso educativo para a prevención do tabaquismo Clases sen Fume, que organiza a Consellería de Sanidade, a través da súa Dirección Xeral de Saúde Pública, en colaboración coa Consellería de Cultura, Educación e Ordenación Universitaria. Nesta edición 2016-2017 participaron un total de 3.331 escolares de 152 aulas, procedentes de 59 centros diferentes de toda Galicia. O principal obxectivo deste concurso educativo é evitar o inicio do consumo de tabaco nas mozas e mozos galegos, ou, cando menos, atrasar a idade dese inicio.\n2015 (Plan Proxecta)\nO IES de Melide gaña o 1º Premio como mellor proxecto do Programa ALIMENTA-T BEN (froita ecolar)\nO xurado composto por representantes do Fondo Galego de Garantía Agraria e da Dirección Xeral de Educación, Formación Profesional e Innovación Educativa premiou o proxecto presentado “5 ao día: IES VIDA", de entre máis de 100 proxectos participantes de centros educativos de toda Galicia.\nO contido do citado premio consiste nunha achega dun bono de 800 euros para material nformático para o centro, libros sobre hábitos saudables para a biblioteca do centro e certificación emitida pola Consellería de Cultura, Educación e Ordenación Universitaria de premio de Innovación educativa para os seis profesores e profesoras participantes.\n2013 (Plan Proxecta)\n1º PREMIO PARA O ALUMNADO DO IES DE MELIDE EN SALVAVIDAS\nA Consellería de Sanidade conmemora o Día Nacional do Doador nun acto no que entregou os premios do III concurso de curtametraxes para escolares relacionado coa doazón e os transplantes.\nO primeiro premio foi para o Instituto de Ensinanza Secundaria de Melide, por: “Chegado o momento...ti podes poñer en marcha ó equipo”.\nPoñemos en acción distintas iniciativas de centro que baixo o nome de eNPRoXeCTo procuran un traballo curricular por proxectos transversais cara a undesenvolvemento das competencias clave baixo liderados compartidos co alumnado e coa utilización de metodoloxías colaborativas facilitadas por un uso creativo e interactivo das TIC.\nEntendemos no IES de Melide que o proceso de aprendizaxe competencial debe ser abordado desde todas as áreas de coñecemento, requirindo a estreita colaboración entre os docentes no desenvolvemento curricular e na transmisión de información sobre a aprendizaxe dos alumnos e alumnas, así como cambios nas prácticas de traballo e nos métodos de ensino. \nAs actividades finalistas (eNCiNe, eNTeaTRo, eNQueDaDaS) convértense nun reclamo para aprender no día a día parte do currículo das materias.\nGústame o alumnado que actúa con intelixencia emocional e que cunha gran autoestima e personalidade defende o seu estilo de vida saudable\nA Promoción da saúde diríxese á mellora as competencias en saúde das persoas, onde o coidado da contorna e da sociedade na que vivimos ocupa un papel relevante.\nUn estilo de vida saludable e algo más que o “non fumar”, comer san, non beber alcohol e facer exercicio; tamén debemos concibir a maneira xeral de vivir as persoas e grupos sociais, onde se deben incluír formas de pensar, de comportarse, dándolle una gran importancia á educación emocional e social.\nDebemos inculcar no alumnado e en calquera persoa en xeral que a saúde é un recurso para a vida, non un obxectivo. A idea que subxace sempre é a de “formar ó discente nunha mellora das súas competencias en relación ás súas capacidades para adoptar un comportamento adaptativo e positivo que permita aos individuos abordar con eficacia as esixencias e desafíos da vida cotiá” (Educación en Habilidades de vida nas Escolas, OMS 1993).\nXerar actitudes e comportamentos no alumnado esixe tempo, constancia e coherencia na mensaxe.\nDebemos poñernos de acordo e traballar xuntos nos diferentes ámbitos a sabendas de que tempo corre na nosa contra: as condicións psicopedagóxicas do alumnado favorecen que o proceso sexa, dentro da dificultade, máis fácil que cos adultos.\nDebemos reflexionar sobre as pedagoxías que se están a levar a cabo nos centros escolares, e ser valentes en apostar por un traballo por proxectos coordinados. A saúde configúrase como un axente prioritario e con suficiente entidade para apostar por el. Só así poderemos afrontar as demandas que esta sociedade nos esixe.\nNecesidade dunha intervención integrada desde diferentes ámbitos\nUn plan para a promoción da saúde na escola precisa dunha intervención integrada desde diferentes ámbitos. Propoñemos algunhas medidas e intervencións para incrementar hábitos saudables en relación ó alumnado, ás familias, ó claustro de profesores, no ámbito da política local e da empresa…\nImportancia da concreción de obxectivos nos diferentes documentos de centro\nCremos necesario un tratamento integrado que recolla a participación de toda a comunidade educativa dun centro para que as intervencións de educación para a saúde sexan efectivas e así mesmo constatamos a necesidade de concretar os obxectivos relacionados coas intervencións para a saúde nos documentos do centro: programación anual, proxecto educativo de centro, programacións didácticas, proxecto de acción titorial, plan de convivencia, proxecto de actividades complementarias e extraescolares.\nAposta polos proxectos transversais\nQueremos reflexionar sobre as pedagoxías que se están a levar a cabo no noso centro, e ser valentes en apostar por un traballo por proxectos coordinados. A saúde configúrase como un axente prioritario e con suficiente entidade para apostar por el. Só así poderemos enfrontar as demandas que esta sociedade nos esixe.\nA figura dun grupo impulsor dos programas\nÉ de suma importancia a figura dun axente impulsor das accións en favor da promoción da saúde nun centro. Ó noso entender debería estar formado por un representante do equipo directivo, un representante do departamento de orientación, un representante do equipo de biblioteca, un profesor de educación física, un profesor das materias vinculadas ás linguas, un profesor das materias vinculadas ás ciencias, un representante do alumnado, un representante da ANPA e un representante do persoal non docente.\nO subgrupo conformado polo profesorado debería contar con tempos de coordinación facilitados por coincidencias no seu horario persoal, posto que tería o importante labor de asesorar e proporcionar documentos e actividades para facilitarlles o labor ó resto do profesorado e que este fose capaz de levala a práctica.\n2017 (Plan Proxecta)\nActo de clausura Clases sen fume na provincia da Coruña (IES de Melide)\nO IES de Melide foi escollido para albergar o acto de clausura de esta 15ª edición por ser o centro con maior participación de aulas neste curso escolar, non só na provincia da Coruña senón tamén de toda Galicia, cun total de nove aulas e 158 escolares de primeiro e segundo da ESO. O IES de Melide participou en oito edicións, gañando un accésit a mellor actividade creativa no curso 2013-2014 e o premio Fogares sen fume no curso 2014-2015.\nNun acto moi dinámico e ameno, un grupo de alumnos e alumnas de 1°e 2° de ESO e tamén de 1° de BAC, en representación de todos os seus compañeiros e compañeiras, presentaron o traballo realizado a través de diferentes improvisacións teatrais e proxeccións audiovisuais.\nEste programa, CLASES SEN FUME, é un concurso educativo para a prevención do tabaquismo, dirixido a escolares de primeiro ciclo de ESO, é dicir de 12 a 14 anos, idade na que se dan os primeiros contactos co tabaco, tendo ás comunidades educativas como instrumento indispensable para a execución do proxecto.\nÓ acto asistiron o Delegado Territorial da Xunta de Galicia na provincia de A Coruña, a Xefa Territorial de Sanidade, a Alcaldesa de Melide e a coordinadora do programa “Clases Sen Fume”.\nParabéns para os nosos alumnos e alumnas, polo seu saber estar e seu alto grao de implicación neste programa.\n2014 (Plan Proyecta)\nActo de entrega de premios Clases Sen Fume\nA clase de 2º ESO C recibiu o seu premio na categoría de actividade creativa.